b'\n_START_ARTICLE_\nGrapefrugt\n_START_SECTION_\nBeskrivelse\n_START_PARAGRAPH_\nDet stedsegr\xc3\xb8nne tr\xc3\xa6 bliver op til 5 meter h\xc3\xb8jt og kan b\xc3\xa6re helt op til 700 kg frugter om \xc3\xa5ret. Frugterne dannes i klaser. De er store, runde og lyst gule eller orange alt afh\xc3\xa6ngig af sorten. Frugtk\xc3\xb8det er normalt lysegult, men der findes ogs\xc3\xa5 sorter med r\xc3\xb8dligt frugtk\xc3\xb8d.\n_START_SECTION_\nSmag\n_START_PARAGRAPH_\nGrapefrugtens smag varierer, afh\xc3\xa6ngig af sort samt hvor de kommer fra. P\xc3\xa5 grund af klimaet er grapefrugter fra hhv. Florida/Caribien og Sydafrika normalt de mest s\xc3\xb8dmefulde, hvorimod frugter fra Middelhavslandene oftere er mere bitre, altsammen p\xc3\xa5 grund af dyrkningsklimaets forskelligheder i varme og nedb\xc3\xb8r. Det er desv\xc3\xa6rre blevet en udbredt opfattelse, at hvide grapefrugter er surere end de r\xc3\xb8dlige (i frugtk\xc3\xb8det), og derfor er det efterh\xc3\xa5nden sj\xc3\xa6ldent at se de hvide i handelen. Men det er ufortjent, for det er dyrkningsklimaet, der afg\xc3\xb8r hvor sure og bitre de bliver. Desuden er grapefrugterne, af transport og opbevaringshensyn, ikke altid helt modne, n\xc3\xa5r de kommer i forretningerne. Det kan mange gange svare sig at have dem liggende 1-2 uger hjemme ved stue temperatur inden man spiser dem. Det g\xc3\xb8r dem som regel mindre bitre.\n_START_SECTION_\nAnvendelse\n_START_PARAGRAPH_\nDet er USA, der har inspireret til brugen af grapefrugter i Danmark. De anvendes som morgenmad, i frugtsalater og andre salater og som tilbeh\xc3\xb8r til forskellige retter eller presset til juice.'